“หุ้นทีวีดิจิทัล”เขียวยกแผง! รับรัฐเล็งเปิดไฟเขียวอุ้มผู้ประกอบการภายใน 1 สัปดาห์
“หุ้นทีวีดิจิทัล”เขียวยกแผง! รับรัฐเล็งเปิดไฟเขียวอุ้มผู้ประกอบการภายใน 1 สัปดาห์
11 เม.ย. 2561

ผู้สื่อข่าวรายงานรายงานว่า หุ้นในกลุ่มทีวีดิจิทัลราคาขยับขึ้นยกแผงนำโดย บริษัท บีอีซี เวิลด์ จำกัด (มหาชน) หรือ BEC ณ เวลา 10.30 น. อยู่ที่ระดับ 12.20 บาท บวก 0.50 บาท หรือ 4.27 % ด้วยมูลค่าซื้อขาย 129.44 ล้านบาท
ด้านราคาหุ้น บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ณ เวลา 10.32 น.อยู่ที่ระดับ 64.00บาท บวก 1.25 บาท หรือ 1.25% สูงสุดที่ 64.50 บาท ต่ำสุดที่ 63.75 บาท ด้วยมูลค่าซื้อขาย 67.91 ล้านบาท
ส่วนราคาหุ้นบริษัท อาร์เอส จำกัด (มหาชน) หรือ RS ณ เวลา 10.28 น. อยู่ที่ระดับ 26.25 บาท เพิ่มขึ้น 0.75 บาท หรือ 2.94% สูงสุดที่ระดับ 26.25 บาท ต่ำสุดที่ระดับ 25.50 บาท มูลค่าการซื้อขาย 69.39 ล้านบาท
ด้านราคาหุ้นบริษัท โมโน เทคโนโลยี จำกัด (มหาชน) หรือ MONO ณ เวลา 10.32 น. อยู่ที่ระดับ 3.96 บาท บวก 0.10 บาท หรือ 2.59% สูงสุดที่ 3.98 บาท ต่ำสุดที่ 3.92 บาท ด้วยมูลค่าซื้อขาย 19.45 ล้านบาท
ส่วนราคาหุ้นบริษัท อสมท จำกัด (มหาชน) หรือ MCOT ณ เวลา 10.35 น. อยู่ที่ระดับ 10.50 บาท เพิ่มขึ้น 0.10 บาท หรือ 0.96% สูงสุดที่ระดับ 10.60 บาท ต่ำสุดที่ระดับ 10.40 บาท มูลค่าการซื้อขาย 0.29 ล้านบาท
บล.ฟินันเซีย ไซรัส ระบุในบทวิเคราะห์ฯว่า ทีวีดิจิทัล ที่ประชุมคณะรักษาความสงบแห่งชาติ (คสช.) เมื่อวานไฟเขียวการใช้ มาตรา 44 เยียวยาผู้ประกอบการทีวีดิจิตอล คาดออกคำสั่งเร็ว ๆ นี้ หากเป็นจริงหลังยืดเยื้อมานานจะเป็นบวกต่อผู้ประกอบการทีวีดิจิตอลทุกราย จากต้นทุนการเงินและต้นทุนค่าโครงข่ายลดลงตามที่มีข้อเสนอในช่วงก่อนหน้า
ทั้งนี้ BEC ได้ประโยชน์มากสุด ราว 1.60 บาท จากเป้าเดิม 10.50 บาท เนื่องจากถือใบอนุญาตทีวีดิจิตอลมากสุด 3 ใบ อย่างไรก็ตาม Top-Pick ในกลุ่ม คือ RS เป้า 35 บาท
ด้าน บล.ดีบีเอส วิคเคอร์ส (ประเทศไทย) ระบุว่า อุตสาหกรรมทีวีดิจิตัล โฆษกรัฐบาล คาด คสช.ออกมาตรการช่วยเหลือทีวีดิจิทัลได้ไม่เกินภายใน 1 สัปดาห์นี้ แต่เปิดเผยว่า วานนี้คสช.ยังไม่ได้หารือมาตรการผ่อนผันจ่ายค่าไลเซ่นส์โทรมือถือของ AIS กับ TRUE
ฝ่ายวิจัยมองผลกระทบนับเป็นข่าวบวกกับหลักทรัพย์กลุ่มทีวีดิจิตัล ในเรื่องความผ่อนคลายทางด้านการเงิน ได้แก่ บมจ.อาร์เอส (RS), บมจ.เวิร์คพอยท์ เอ็นเทอร์เทนเมนท์ (WORK), บมจ. บีอีซี เวิลด์ (BEC), บมจ.โมโน เทคโนโลยี (MONO) และบมจ. อสมท (MCOT)